ალმოდებული (ფილმი)

ალმოდებული ()  — 2018 წლის სამხრეთ კორეული ფსიქოლოგიური თრილერი და მისტიკური დრამა, რომლის რეჟისორი, თანასცენარისტი და თანაპროდიუსერია ჩან დონ ლი. ფილმი დაფუძნებულია ჰარუკი მურაკამის მოთხრობაზე „ალმოდებული ფარდულები შუაღამისას“ რომანიდან „სპილოს გაუჩინარება“. ფილმში მთავარ როლებს სტივენ იენი და იო ა ინი ასრულებენ. ჩან დონ ლი „ალმოდებულზე“ რვა წლის მანძილზე მუშაობდა.

„ალმოდებული“ ახალგაზრდა მიტანის სერვისის თანამშრომლის, ჯონ სუს შესახებ მოგვითხრობს, რომელიც შემთხვევით თავის ბავშვობის მეგობარს, ჰე მის გადაეყრება. გოგონა  ჯონს სთხოვს, რომ სანამ აფრიკაში სამოგზაუროდ წასული იქნება, მის კატაზე იზრუნოს. აფრიკიდან დაბრუნებული ჰე მი ჯონს ბენს გააცნობს, რომელსაც მოგზაურობისას შეხვდა. ერთ დღესაც, ბენი ჯონ სუს თავისი უჩვეული თავშესაქცევის შესახებ მოუთხრობს.

„ალმოდებულის“ პრემიერა 2018 წლის კანის კინოფესტივალზე 16 მაისს შედგა, სადაც იგი ოქროს პალმის რტოსთვის იბრძოდა. ფესტივალზე ფილმმა კინოკრიტიკოსთა საერთაშორისო ასოციაციის ჯილდო მიიღო. „ალმოდებული“ სამხრეთ კორეაში 17 მაისს, ხოლო აშშ-ში 26 ოქტომბერს გამოვიდა. 

ფილმმა საერთაშორისო აღიარება დაიმსახურა და არაერთი პრესტიჟული ჯილდო მოიპოვა. ოსკარის 91-ე დაჯილდოებაზე „ალმოდებული“ საუკეთესო უცხოენოვანი ფილმის ნომინაციის მოკლე სიაში მოხვდა. ფილმმა მიიღო სატურნისა და ლოს-ანჯელესის კინოკრიტიკოსთა ასოციაციის ჯილდოები საუკეთესო უცხოენოვანი ფილმის ნომინაციაში გამარჯვებისთვის. ასევე არაერთ ფესტივალსა და კინოკრიტიკოსტა წრის დაჯილდოებაზე სტივენ იენმა საუკეთესო მამაკაცი მსახიობის ნომინაციაში გაიმარჯვა. „ალმოდებული“ არაერთი კრიტიკოსის 2018 წლის 10 საუკეთესო ფილმის  სიაში მოხვდა. 

წარმოება
ფილმზე მუშაობის დაწყება 2016 წლის ნოემბერში იგეგმებოდა, რაც მურაკამსა და იაპონიის მაუწყებელს შორის წამოჭრილმა დავამ შეაფერხა. 2016 წლის ოქტომბერში, პუსანის საერთაშორისო კინოფესტივალზე ლიმ განაცხადა, რომ „ფილმის სიუჟეტი თანამედროვე სამყაროში მცხოვრებ ახალგაზრდა ადამიანებზე მოგვითხრობს, რომელთა მიერ საკუთარ ცხოვრებასა და სამყაროზე ფიქრი მისტიკურობის შეგრძნებას ქმნის.“ 2017 წლის სექტემბერში კინოსტუდიამ განაცხადა, რომ ფილმის სიუჟეტში მურაკამის მოთხრობის მხოლოდ ძირითადი მონახაზი იქნებოდა გადატანილი.

2017 წლის 5 სექტემბერს ჯონგ სუს როლზე იო ა ინი დაამტკიცეს. სამი დღის შემდეგ, აგვისტოში ჩატარებული მოსმენების საფუძველზე, ჰე მის როლზე ჯეონ იონგ სეო შეარჩიეს, ხოლო 20 სექტემბერს სტივენ იენი ბენის როლზე დაამტკიცეს.

ფილმის გადაღებები 2018 წლის 30 იანვარს ფაჯუში დასრულდა.

კრიტიკული გამოხმაურება
საიტზე Rotten Tomatoes ფილმს 95%-იანი რეიტინგი აქვს, ხოლო Metacritic-ზე 100-დან 90 ქულითაა შეფასებული, რაც საყოველთაო აღიარებას გულისხმობს.

ჟურნალმა Sight & Sound „ალმოდებული“ 2018 წლის მესამე საუკეთესო ფილმად დაასახელა. 

კინოკრიტიკოსმა და ჟურნალ Variety-ს რედაქტორმა, პიტერ დებრუგმა ფილმის შესახებ განაცხადა:„ალმოდებულის“ წარმატების ხარისხს განსაზღვრავს ის, თუ რამდენად ექნება მაყურებელს უნარი, გაიაზროს ის შური და იმედგაცრუება, რომელსაც დაბალი სოციალური კლასის წარმომადგენელი პროტაგონისტი გრძნობს.“ 

ჯეფ ენრიუ ჟურნალ Time Out-დან „ალმოდებულის“ შესახებ :„ფილმში მრავლად გვხვდება დამაბნეველი და ბუნდოვანი გაურკვევლობები... ლის მიზანი არა დამნაშავის გამოვლენა, არამედ ჯონ სუს ემოციური გაურკვევლობის შესწავლაა.“

ტოდ მაკარტნიმ The Hollywood Reporter-დან „ალმოდებული“ დიდი ენთუზიაზმით შეაფასა: „„ალმოდებული“ ლამაზად აგებული ფილმია, რომელიც დიდი დაკვირვებით შეისწავლის სასიყვარულო სამკუთხედში არსებულ ურთიერთობებს, რომელშიც ვხვდებით კლასობრივი პრივილეგიების, ოჯახური მემკვიდრეობის, საკუთარი თავის რეალიზაციის, სექსუალური ეჭვიანობის და შურისძიების საკითხებს.“

ადამ ნეიმერი ლინკოლ ცენტრის კინოსაზოგადოებიდან „ალმოდებულის“ შესახებ: „ფილმში მოვლენები მთლიანად ჯონ სუს პერსპექტივიდანაა აღწერილია, შესაბამისად, რთულია განვსაზღვროთ, რა წარმოადგენდა ჩან დონ ლის მიზანს: მაყურებელში თანაგრძნობის აღძვრა თუ მათთვის ამბის ჯონ სუს მცდარი წარმოდგენების მიხედვით აღქმის იძულება, შესაბამისად ჰე მისა და ბენის პერსონაჟების იდეალიზებულ და დემონიზებურ ფიგურებად დანახვა.“

რესურსები ინტერნეტში



 ჩან დონ ლი და ცეცხლის წამკიდებლები — Digital Culture

სქოლიო

კატეგორია:სამხრეთ კორეის ფილმები
კატეგორია:მოთხრობებზე დაფუძნებული ფილმები
კატეგორია:სამხრეთკორეული მისტიკური ფილმები
კატეგორია:სამხრეთკორეული დრამატული ფილმები
კატეგორია:ჩან დონ ლის ფილმები
კატეგორია:2018 წლის ფილმები
კატეგორია:2010-იანი წლების იაპონური ფილმები